Na temelju članka 39. Zakona o pomorskom dobru i morskim lukama (Narodne novine, broj 83/23), članaka 2.-10. Pravilnika o sadržaju plana upravljanja pomorskim dobrom (Narodne novine, broj 150/2023) i na temelju članka 44. Statuta Općine Murter - Kornati («Službeni glasnik“ br. 2/21), načelnik Općine Murter - Kornati Toni Turčinov, mag.ing.agr. dana 14. veljače 2024. godine izradio je:

**PLAN UPRAVLJANJA POMORSKIM DOBROM**

**NA PODRUČJU OPĆINE MURTER-KORNATI ZA VREMENSKO RAZDOBLJE 2024., 2025., 2026., 2027. TE 2028. GODINE**

1. **OPĆE ODREDBE**

**Članak 1.**

Ovim se Planom upravljanja pomorskim dobrom na području općine Murter-Kornati za vremensko razdoblje od 2024. do kraja 2028. godine (u daljnjem tekstu: Plan) uređuju planirane aktivnosti na pomorskom dobru i prioriteti njihove realizacije, izvori sredstava za njihovu realizaciju, plan održavanja pomorskog dobra u općoj uporabi, plan gradnje na pomorskom dobru građevina koje ostaju u općoj uporabi, plan davanja dozvola na pomorskom dobru i plan nadzora ovlaštenika dozvola na pomorskom dobru na području općine Murter-Kornati za propisano razdoblje.

 Općina Murter-Kornati (u daljnjem tekstu: Općina) redovito upravlja pomorskim dobrom na svom području i održava ga u općoj upotrebi sukladno ovome Planu.

 Općina upravlja pomorskim dobrom na svom području u skladu s načelima i kriterijima utvrđenim zakonom kojim se uređuje pomorsko dobro i morske luke (u daljnjem tekstu: Zakon).

 Upravljanjem pomorskim dobrom na području Općine osigurava se zaštita autentičnih krajobraznih, prirodnih i kulturnih vrijednosti.

 Upravljanje pomorskim dobrom na području Općine uključuje cjeloviti koordinirani proces radnji i aktivnosti, koje se provode sukladno odredbama Zakona, radi osiguravanja opće upotrebe pomorskog dobra, pravne i stvarne zaštite i reda na pomorskom dobru, odgovornog planiranja uz održivi razvoj i sustavnog nadzora.

1. **PLANIRANE AKTIVNOSTI NA POMORSKOM DOBRU I PRIORITETI NJIHOVE REALIZACIJE**

**Članak 2.**

Općina vodi brigu o redovnom upravljanju pomorskim dobrom što uključuje:

- redovito održavanje i unaprjeđivanje pomorskog dobra u općoj upotrebi,

- brigu o zaštiti i osiguravanju opće upotrebe pomorskog dobra,

- gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje te uredbom ne smatraju građenjem, a ostaju u općoj upotrebi,

- nadzor nad pomorskim dobrom u općoj upotrebi,

- davanje dozvola na pomorskom dobru,

- unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske,

- nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru,

- održavanje reda na pomorskom dobru u općoj upotrebi.

Dio obale, odnosno pomorskog dobra za koje je izdana dozvola, održava i čisti ovlaštenik dozvole na pomorskom dobru.

Općina prema potrebi osigurava dohranjivanje plaža, strojno i ručno poravnanje i uređenje podloga na istima, a koja potreba nastaje uslijed nepovoljnog djelovanja morskih struja.

 Sve fizičke i pravne osobe koje koriste pomorsko dobro, građevine i druge objekte na pomorskom dobru koji su trajno povezani s pomorskim dobrom moraju iste koristiti na način da ne isključuju niti ograničavaju opću upotrebu pomorskog dobra, odnosno, moraju omogućiti da svatko ima pravo služiti se pomorskim dobrom sukladno njegovoj prirodi i namjeni.

 Prioritet pri realizaciji aktivnosti na pomorskom dobru predstavlja zaštita i osiguravanje nesmetanog pristupa pomorskom dobru, održavanje reda na pomorskom dobru te unapređivanje funkcije pomorskog dobra.

1. **IZVORI SREDSTAVA ZA REALIZACIJU PLANIRANIH AKTIVNOSTI NA POMORSKOM DOBRU**

**Članak 3.**

Sredstva za redovno upravljanje pomorskim dobrom osiguravaju se iz proračuna Općine Murter-Kornati od prihoda ostvarenih na osnovi naknada za koncesije te posebne upotrebe pomorskog dobra od naknada ostvarenih za dozvole na pomorskom dobru, sredstava iz proračuna jedinice lokalne samouprave, sredstva iz proračuna jedinice područne (regionalne) samouprave, sredstva iz državnog proračuna te sredstva od novčanih kazni naplaćenih za prekršaje koji su propisani aktom kojim se uređuje red na pomorskom dobru.

Prihode navedene u prethodnom stavku Općina će namjenski koristiti za upravljanje pomorskim dobrom i financiranje ili sufinanciranje projekata na pomorskom dobru te aktivnosti kojima je cilj unaprjeđenje pomorskog dobra u općoj upotrebi.

1. **PLAN ODRŽAVANJA, DOHRANJIVANJA PLAŽA, GRADNJE GRAĐEVINA I IZVOĐENJE ZAHVATA U PROSTORU POMORSKOG DOBRA, A KOJI SE NE SMATRAJU GRAĐENJEM**

**Članak 4.**

Općina Murter – Kornati u razdoblju od pet godina (2024. godine – 2028. godine) planira provesti plan ulaganja u pomorsko dobro kako slijedi:

|  |  |  |
| --- | --- | --- |
| **PLAN ULAGANJA U POMORSKO DOBRO** | **MIKROLOKACIJA ULAGANJA** | **PLANIRANI IZNOS**  |
| Gradnja potpornog zida od kat. čest. 12177/2 do plaže Podvrške  | Uvala Podvrške | 60.000,00 |
| Uređenje šetnice do „Školjića“ | Uvala Podvrške  | 50.000,00 |
| Uređenje dijela obale Jersane, izvan lučkog područja | Uvala Luke | 40.000,00 |
| Uređenje tradicionalnih muleva, od kat.čest. 11610/17 do uvale Podvrške, izvan lučkog područja | Jersani/Podvrške  | 50.000,00 |
| Uređenje pomorskog dobra izvan lučkog područja od Luka do Hramine | Luke/Hramina | 30.000,00 |
| Održavanje i bojanje šetnice „Pasarela“  | Uvala Hramina | 10.000,00 |
|  Stavljanje korduna za sprečavanje erozije nasutog materijala od crkve Gospe od Gradine do arh. Plaže | Gradina  | 90.000,00 |
| Održavanje rive zv. „Tovarica“, izvan lučkog područja | Uvala Slanica  | 50.000,00 |
| Uređenje šetnice na kat. čest. 13467/42 | Uvala Čigrađa  | 30.000,00 |
| Uređenje šetnice od Doca do Kosirine | Uvala Kosirina | 150.000,00 |
| Čišćenje plaža | Općina Murter – Kornati  | 70.000,00  |
| Postavljanje i dizanje barijera i plutača ( morski dio plaže)  | Općina Murter – Kornati  | 50.000,00 |
| Nadohrana plaža  | Općina Murter - Kornati | 170.000,00 |
| Uklanjanje nezakonito izgrađenih građevina i zahvata u prostoru koji se prema propisima kojima se uređuje građenje ne smatraju građenjem, koji trajno služe općoj upotrebi, izvan područja danog u koncesiji i izvan lučkog područja luke otvorene za javni promet | Općina Murter - Kornati | 230.000,00 |
| Sanacija obalnog pojasa uslijed nevremena | Općina Murter - Kornati | 50.000,00 |
| Sanacija mula uvala Lučica | Općina Murter - Kornati | 50.000,00 |

1. **PLAN DAVANJA DOZVOLA NA POMORSKOM DOBRU**

**Članak 5.**

Dozvola na pomorskom dobru je upravni akt kojim se ovlašteniku daje vremenski ograničeno pravo na obavljanje djelatnosti na pomorskom dobru, kojom se ne ograničava niti isključuje opća upotreba pomorskog dobra, a za obavljanje djelatnosti može služiti isključivo jednostavna građevina koja se prema propisima kojima se uređuje građenje ne smatra građenjem, izvedena u skladu s posebnim propisima kojima se uređuje zaštita prirode, prostornim planovima donesenim u skladu sa zakonom kojim se uređuje prostorno uređenje te podzakonskim aktom iz Zakona.

 Propisane mikrolokacije označene su na kartografskoj podlozi koja je prilog i sastavni dio Plana.

 Dozvola na pomorskom dobru izdaje se na rok od dvije do pet godina na temelju provedenog javnog natječaja. Iznimno dozvola se može izdati na rok do 20 dana, na zahtjev gospodarskog subjekta, za obavljanje privremene ili prigodne djelatnosti, samo jednom u kalendarskoj godini i to kulturne, komercijalne, sportske priredbe, snimanje komercijalnog programa i sl. (članak 71. stavak 10. Zakona o pomorskom dobru i morskim lukama).

 Ovlaštenik dozvole na pomorskom dobru dužan je redovito održavati i čistiti pomorsko dobro na dijelu za koji mu je izdana dozvola kao i pridržavati se svih uvjeta iz dozvole, u protivnom se ista može ukinuti, neovisno o vremenskom roku na koji je izdana.

 Po isteku vremenskog perioda na koji je izdana dozvola, ovlaštenik dozvole dužan je bez odgode ukloniti sva sredstva i opremu te lokaciju dovesti u prvobitno stanje, osim ukoliko se istome ne izdaju posebni uvjeti. Ukoliko ovlaštenik ne izvrši svoju obvezu izmicanja, obveza će se izvršiti prisilnim izvršenjem o trošku ovlaštenika dozvole te će se troškovi naplatiti iz sredstava osiguranja kao i pokrenuti drugi postupci ukoliko to nalažu potrebe pozitivnih propisa.

 Javni natječaj (javno prikupljanje ponuda) za dodjelu dozvola raspisati će se najkasnije do 01. veljače tekuće godine.

 Dozvole na pomorskom dobru izdaju se za lokacije označene u Planu i za djelatnosti koje se mogu obavljati na pojedinoj lokaciji.

**Članak 6.**

 Djelatnosti se obavljaju sredstvima kako slijedi u popisu:

 **Djelatnost iznajmljivanja opreme za rekreaciju i sport:**

|  |  |  |  |  |
| --- | --- | --- | --- | --- |
| **SREDSTVO** | **MIKROLOKACIJA (opisno, kat.čest.)** | **KOLIČINA**  | **BROJ DOZVOLA / ROK DOZVOLE (godine)** | **MINIMALNA GODIŠNJA NAKNADA** |
| **Plovilo na vodomlazni pogon** | Uvala Slanica | 2 kom. | od 1.1.2025. do 31. 12. 2028. | 1.000,00 EUR/po plovilu na vodomlazni pogon |
| **Plovilo pogonjeno ljudskom snagom: Daska za jedrenje, sandolina, pedalina i sl.**  | Uvala Podvrške | do 5 kom. | 2 - 5 god. | 100,00 eur po plovilu |
| Uvala Čigrađa | do 5 kom. | 2 - 5 god. |
| Uvala Hramina Sabuni | do 5 kom. | 2 - 5 god. |
| Uvala Kosirina | do 5 kom. | 2 - 5 god. |
| Uvala Slanica  | do 5 kom. | 2 - 5 god. |
| **Ležaljke** | Uvala Slanica | do 60 kom | do 2 dozvole | 40,00 eur po ležaljci /suncobran |
|  | 2-5 god. |
| Uvala Podvrške | do 30 kom | 2 dozvole |
| 2-5 god. |
| Plaža Luke | do 60 kom | do 2 dozvole |
|  | 2 - 5 god. |
| Uvala Kosirina | do 20 kom | 2 - 5 god. |
| Uvala Golubovac – Žut | do 20 kom | 2 - 5 god. |
| Otok ravni Žakan, ispred č.k. br. 2471/5 K.O. Sali | do 20 kom | 2 - 5 god. |
| **Suncobrani** | Otok ravni Žakan, ispred č.k. br. 2471/5 K.O. Sali | do 20 kom | 2 - 5 god. |

 **Ugostiteljska djelatnost pripreme i usluživanja pića**

|  |  |  |  |  |
| --- | --- | --- | --- | --- |
| **SREDSTVO** | **MIKROLOKACIJA (opisno, kat.čest.)** | **KOLIČINA** **(broj)****POVRŠINA****(m2)** | **BROJ DOZVOLA / ROK DOZVOLE (godine)** | **POČETNI IZNOS GODIŠNJE NAKNADE** |
| **Objekt do 15 m²**  | Uvala Podvrške  | 3. kom. | 2 - 5 god. | 3.000,00 EUR za objekt |
| Otok ravni Žakan, na k.č.br. 2470 K.O. Sali | 1. kom. | 2 - 5 god. |
| Gradina, ispred k.č.br. 4571/508 K.O. Murter Betina | 1 kom | 2 - 5 god. |
| Uvala Čigrađa ispred k.č.br. 10493/2 K.O. Murter Betina | 1 kom | 2 - 5 god. |
| Uvala Hramina na k.č. br. 222384 K.O. Murter Betina | 4 kom | 2 - 5 god. |
| **Terasa** | Uvala Podvrške na k.č.br. 11610/1 K.O. Murter Betina | do 15 m2 | 2 - 5 god. | 60,00 EUR/m2 |
| Uvala Čigrađa ispred k.č.br. \*528 K.O. Murter Betina | do 50 m2 | 2 - 5 god. |
| Uvala Čigrađa ispred k.č.br. 10493/2 i 10492 K.O. Murter Betina  | do 30 m2 | 2 - 5 god. |
| Sabuni ispred k.č.br. \*1604 K.O. Murter-Betina  | do 100 m2 | 2 – 5 god. |
| Sabuni ispred k.č.br. \*1012/2 K.O. Murter-Betina | do 40 m2 | 2 – 5 god. |
| Uvala Hramina na k.č. br. 222384 K.O. Murter Betina | do 20 m2 | 2 - 5 god. |
| Uvala Hramina na k.č. br. 2533/1 K.O. Murter Betina | do 35 m2 | 2 - 5 god. |
| Uvala Hramina na k.č. br. 2537/3 K.O. Murter Betina | do 30 m2 | 2 - 5 god. |
| Plaža Luke ispred k.č.br. \*925 K.O. Murter Betina | do 200 m2 | 2 - 5 god. |
| Otok Žut – uvala Golubovac | do 80 m2 | 2 - 5 god. |
| Otok ravni Žakan, ispred k.č. br. 2471/5 K.O. Sali | do 60 m2 | 2 - 5 god. |
| Otok Levrnaka, ispred k.č.br.2663/2 K.O. Sali | do 75 m2 | 2 - 5 god. |
| Otok Žut-uvala Sabuni, ispred k.č. br. 37788 K.O. Sali | do 95 m2 | 2 - 5 god. |
| Gradina, ispred k.č.br. 4571/508 K.O. Murter-Betina | do 15 m2 | 2 - 5 god. |
| Smokvica Vela ispred k.č. br. \*634 K.O. Sali | do 40 m2 | 2 - 5 god. |
| Otok Kornat-uvala Šipnate, ispred k.č.br. \*737 K.O. Sali | do 16 m2 | 2 - 5 god. |
| otok Kornat-uvala Gujak (Lopatica) k.č. br. 2163 K.O. SALI (ispred kućnog broja 162),  | do 20 m2 | 2 - 5 god. |
| Smokvica Vela-uvala Lojena, ispred k.č.br. \*719 K.O. Sali | do 30 m2 | 2 - 5 god. |
|  | Uvala Vrulje, ispred k.č.br. \*645 K.O. Kornati | do 15 m2  | 2 - 5 god. |  |

 **Djelatnost trgovine na malo izvan prodavaonica**

|  |  |  |  |  |
| --- | --- | --- | --- | --- |
| **Prodaja na štandovima****(palačinke, kukuruz i sl.)** | Plaža Luke  | 2 kom. | 2 - 5 god. | 1.000,00 EURza štand |
| Uvala Čigrađa | 1 kom. | 2 - 5 god. | 1.000,00 EURza štand |

 **Zabavna i rekreacijska djelatnost**

|  |  |  |  |  |
| --- | --- | --- | --- | --- |
| **SREDSTVO** | **MIKROLOKACIJA (opisno, kat.čest.)** | **KOLIČINA** **(broj)****POVRŠINA****(m2)** | **BROJ DOZVOLA / ROK DOZVOLE (godine)** | **POČETNI IZNOS GODIŠNJE NAKNADE** |
| **Vodeni zabavni park** | Uvala Slanica do 300 m2 | 1. kom | 2 - 5 god. | 10,00 EUR/m 2zauzete površine pomorskog dobra |
| Plaža Luke  | 1. kom | 2 - 5 god. |
| Uvala Podvrške | 1. kom | 2 - 5 god. |
| Uvala Golubovac - Žut | 1. kom | 2 - 5 god. |
| Uvala Strunac – Žut | 1.kom | 2 - 5 god. |
| **Zabavni park i sl.** | Uvala Hramina | 160 m2 | 3 dozvole |
| 2 - 5 god. |

 **Djelatnosti za njegu i održavanje tijela**

|  |  |  |  |  |
| --- | --- | --- | --- | --- |
| **SREDSTVO** | **MIKROLOKACIJA (opisno, kat.čest.)** | **KOLIČINA** **(broj)****POVRŠINA****(m2)** | **BROJ DOZVOLA / ROK DOZVOLE (godine)** | **POČETNI IZNOS GODIŠNJE NAKNADE** |
| **Sredstvo za njegu i održavanje tijela (masaže, tetovaže i sl.)** | Uvala Slanica  | 2.kom. | 2 - 5 god. | 500,00 EUR / po sredstvu |
| Plaža Luke | 2.kom. | 2 - 5 god. |
|  Uvala Kosirina | 2. kom. | 2 - 5 god. |
| Uvala Golubovac - Žut | 2. kom. | 2 - 5 god. |

**Članak 7.**

Djelatnost iznajmljivanja svih vrsta sredstava (brodice na motorni pogon, jedrilice, brodica na vesla, skuter, dječji skuter, sredstva za vuču sa opremom) dozvoljeno je obavljati isključivo izvan morske ograde uređene plaže te uz pridržavanje svih propisa koji se odnose na sigurnost plovidbe. Brodice na motorni pogon koje su gliseri moraju imati propisano označeni vodeni prolaz.

 Djelatnost iznajmljivanja plovila na vodomlazni pogon, vuče plovilom u svrhu zabave, na planiranim mikrolokacijama mora se obavljati uz poštivanje uvjeta:

- dužnost ne približavanja na udaljenost od 50 m od zaštite plutajuće ograde uređene plaže odnosno 150 m od obale neuređene plaže,

- dužnost postavljanja i održavanja vodenog prolaza (sigurnosnog koridora) označenog plutačama,

- dužnost pridržavanja uvjeta sigurnosti plovidbe koje utvrđuje lučka kapetanija: vodeni prolaz postaviti na način da je baza vodenog prolaza na obali širine minimalno 5 metara, a na vrhu vodenog prolaza širine min. 30 m, dužine 50 m od obale prema van. Vodeni prolaz na morskoj površini označiti razvlačenjem konopa na kojem su nanizani plovci na razmaku 1 m bijele boje, na razmacima od 25 m postaviti narančaste plutače Ø 30 cm, a završetak vodenog prolaza s plutačom Ø 50 cm crvene boje,

- uplovljavanje/isplovljavanje brzinom manjom od 5 čv

- plovila se mogu iznajmljivati samo osobama koje su osposobljene za upravljanje tom vrstom plovila,

- osobne koje koriste plovila na vodomalzni pogon moraju u plovidbi na sebi nositi prsluk za spašavanje odobrenog tipa i sigurnosnu kacigu,

- djelatnost se smije obavljati isključivo od izlaska do zalaska sunca,

- sigurnosni koridor postaviti na prostoru i u smjeru određenom za svaku pojedinu mirkrolokaciju : Uvala Slanica, južni ulaz u uvalu, s ishodištem na obali koji je omeđen smjerom ω1=200° i smjerom ω2=255°. Pozicija geografska širina ϕ=43°48ʻ52,65ʺN i geografska duljina λ=015°34ʻ43,00ʺE, odobravaju se dvije brodice na mlazni pogon.

 Djelatnost vodenog zabavnog parka može se obavljati uz slijedeće uvjete:

- smije se obavljati isključivo na dijelu morskog akvatorija unutar ograđenog prostora plaže ( zaštitne ograde za kupače)

- sredstva za iznajmljivanje unutar vodenog zabavnog parka moraju biti sigurno usidrena te posjedovati propisane ateste,

-vodeni zabavni park za vrijeme rada mora biti pod stalnim nadzorom stručno osposobljenih osoba koje mogu pružiti stručnu pomoć,

- korisnik dozvole dužan je prije svakog iznajmljivanja sredstva vodenog zabavnog parka upoznati i upozoriti korisnike sa sigurnim načinom korištenja navedenih usluga,

- pružanje navedenih usluga smije se obavljati isključivo od izlaska do zalaska sunca,

- nakon završetka vremenskog roka za koje se izdaje dozvola vodeni zabavni park treba ukloniti s dijela morskog akvatorija i pomorsko dobro vratiti u prvobitno stanje.

**Članak 8.**

 Plažni rekviziti (ležaljke i sl.) moraju biti postavljeni na način da ne ometaju korištenje plaže kao općeg dobra uz raspored koji omogućuje nesmetani pristup i boravak uz more svim korisnicima plaže.

 Plažni rekviziti, plovila i ostala oprema moraju biti složeni na jednom mjestu te se tek na zahtjev korisnika mogu postaviti na za to predviđeno mjesto na plaži.

 Ovlaštenik dozvole dužan je u razdoblju od 01. travnja do 01. studenog svakodnevno obavljati djelatnost u vremenskom razdoblju od najmanje 17:00 do 22:00 sati, a ako se radi o cjelogodišnjem obavljaju djelatnosti kroz cijelu kalendarsku godinu, uz pridržaj ukidanja dozvole. Propisano najkraće radno vrijeme ne odnosi se na djelatnosti povezane s iskorištavanjem mora (iznajmljivanje ležaljki i suncobrana, iznajmljivanje pedalina, sandolina, kajaka, supova, aqua-park, prodaja plažne opreme te masaža).

**IV.** **PLAN NADZORA OVLAŠTENIKA DOZVOLA NA POMORSKOM DOBRU**

**Članak 9.**

Općina Murter-Kornati dužna je brinuti se o tome da se pomorsko dobro koristi u opsegu i granicama utvrđenim u dozvoli na pomorskom dobru.

Općina Murter-Kornati dužna je osigurati da ovlaštenik dozvole na pomorskom dobru ne ograničava opću upotrebu pomorskog dobra.

Ako utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenik dozvole na pomorskom dobru ograničava opću upotrebu, Općina Murter-Kornati dužna je donijeti rješenje o ukidanju dozvole na pomorskom dobru.

Red na pomorskom dobru propisuje se Odlukom o redu na pomorskom dobru Općine Murter-Kornati, a poslove nadzora obavlja pomorski redar.

Nadzor nad izvršenjem obveza preuzetih dozvolom na pomorskom dobru provodi Općine Murter-Kornati i inspektor pomorskog dobra.

**VII. PLAN PROVOĐENJA NATJEČAJA ZA DAVANJE DOZVOLA NA POMORSKOM DOBRU**

**Članak 10.**

 Načelnik Općine Murter-Kornati (u daljnjem tekstu: Načelnik) objavljuje javni natječaj za dodjelu dozvola na pomorskom dobru do 01. veljače tekuće godine u „Službenom glasniku Općine Murter-Kornati“, na oglasnoj ploči Općine, Murter, Butina 2, na mrežnim stranicama Općine, [www.murter.hr](http://www.murter.hr) i najmanje u jednom dnevnom glasilu.

 Javni natječaj se provodi prikupljanjem pisanih ponuda u zatvorenim omotnicama.

 Natječaj provodi Povjerenstvo.

 Članove Povjerenstva i njihove zamjenike imenuje Načelnik.

 Povjerenstvo čine tri člana i jedan zamjenik koji zamjenjuje odsutnog člana.

 Najpovoljnijom ponudom smatrat će se ona ponuda koja, uz ispunjavanje uvjeta iz natječaja, sadrži najveći broj bodova prema kriterijima ocjenjivanja ponuda u natječaju.

 U slučaju da dva ili više ponuditelja, koji ispunjavaju uvjete iz natječaja ostvare jednak broj bodova prema kriterijima ocjenjivanja, pravo prvenstva ima ponuditelj čija ponuda je predana ranije.

**Članak 11.**

 **Ocjenjivanja ponuda utvrđuje se temeljem sljedećih kriterija**:

- ponuđeni iznos naknade za dozvolu na pomorskom dobru, a kriterij iznosi 60 % ocjene ponude,

- prethodno iskustvo i dobro i odgovorno obavljanje djelatnosti, odnosno korištenje pomorskog dobra, a kriterij iznosi 10 % ocjene ponude, **Prethodno iskustvo** dokazuje se ispravom iz koje je razvidno da je podnositelj zahtjeva u posljednje 3 godine obavljao gospodarsku djelatnost na pomorskom dobru temeljem koncesijskog odobrenja. **Dokaz o** **dobrom i odgovornom obavljanju djelatnosti/korištenju pomorskog dobra** jest Potvrda Općine Murter Kornati da podnositelj zahtjeva za izdavanje dozvole nije koristio pomorsko dobro i/ili obavljao djelatnost bez valjane pravne osnove i/ili uzrokovao štetu na pomorskom dobru i/ili za kojeg je ranije evidentirana pritužba na rad odnosno obavljanje djelatnosti na pomorskom dobru od strane nadležnih institucija, komunalnog ili pomorskog redara Općine,

- upotreba opreme i pratećih instalacija i pružanje usluga koje na dobar i kvalitetan način uzimaju u obzir i sadrže specifičnosti i obilježja autentičnih kulturnih i prirodnih vrijednosti tog područja te koriste najviše estetske standarde, a kriterij iznosi 10 % ocjene ponude. **Dokaz o ispunjavanju uvjeta o upotrebi opreme,** pratećih instalacija i pružanju usluga koje koriste materijale i predmete s certifikatom kvalitete prema europskim propisima potrebno je dostaviti uz zahtjev za izdavanje dozvole. Ako nije moguće dostaviti dokaz iz kojeg proizlazi ispunjavanje ovog kriterija, potrebno je dostaviti detaljno obrazloženje kako bi se izvršila provjera i ocjena o ispunjavanju predmetnog kriterija ocijene ponude,

- vremensko razdoblje obavljanja djelatnosti temeljem dozvole (duži period obavljanja djelatnosti koji pospješuje izvansezonsku ponudu nosi veći broj bodova), a kriterij iznosi 20 % ocjene ponude.

**Članak 12.**

**Tekst natječaja mora sadržavati sljedeće:**

- lokaciju za koji se izdaje dozvola na pomorskom dobru te grafički prikaz za lokaciju/e,

**-** početni iznos naknade za dozvolu na pomorskom dobru,

**-** vrijeme trajanja dozvole na pomorskom dobru,

**-** vrijeme i mjesto javnog otvaranja ponuda,

**-** iznos i vrstu jamstva za ozbiljnost ponude kojeg treba dostaviti svaki ponuditelj, kao i podatke o računu u korist kojeg se uplaćuje jamstvo,

**-** rok za podnošenje ponude na natječaj,

**-** rok u kojem je odabrani ponuditelj dužan započeti obavljanje djelatnosti,

- naznaku da se najpovoljnijom ponudom smatra ona ponuda koja uz ispunjavanje uvjeta iz natječaja ostvari najveći broj bodova prema kriterijima ocjenjivanja ponuda u natječaju,

- obvezu ponuditelja da dostavi instrumente osiguranja naplate naknade za dozvolu na pomorskom dobru, za naknadu štete koja može nastati zbog neispunjenja obveza iz dozvole na pomorskom dobru te za korištenje dozvole na pomorskom dobru preko mjere,

- odredbu da na natječaju ne može sudjelovati ponuditelj: koji je koristio pomorsko dobro  bez valjane pravne osnove i/ili uzrokovao štetu na pomorskom dobru, koji ima dospjelih obveza temeljem javnih davanja, koji ima nepodmiren dug prema Općini po bilo kojem osnovu, osim ako je sa Općinom regulirao plaćanje duga ili kada ponuditelj istodobno prema Općini ima dospjelo nepodmireno potraživanje u iznosu koji je jednak ili veći od duga ponuditelja.

Tekst natječaja može sadržavati i druge uvjete i podatke u svezi davanja dozvole na pomorskom dobru.

**Članak 13.**

 **Instrumenti osiguranja su:**

- izjava kojom se daje suglasnost pomorskom redaru Općine za uklanjanje i odvoz na deponij svih predmeta i stvari bez provedenog upravnog postupka, ukoliko se nalaze izvan odobrene lokacije, koje se nalaze na lokaciji nakon isteka ili ukidanja dozvole te ukoliko se na mikrolokaciji postavljaju predmeti i stvari koje nisu odobrene dozvolom na pomorskom dobru,

- bjanko zadužnica ovjerena od javnog bilježnika kojom ovlaštenik dozvole na pomorskom dobru daje suglasnost da se može provesti prisilna ovrha na svim njegovim računima i njegovoj cjelokupnoj pokretnoj i nepokretnoj imovini, a radi naplate dospjele, a nenaplaćene naknade za dozvolu na pomorskom dobru, za naknadu štete koja može nastati zbog neispunjenja obveza iz dozvole na pomorskom dobru, za korištenje dozvole na pomorskom dobru preko mjere te radi naplate eventualnih troškova ovrhe.

**Članak 14.**

 **Pisana ponuda za sudjelovanje na natječaju mora sadržavati:**

**-** ispunjeni ponudbeni obrazac zahtjeva za izdavanje dozvole na pomorskom dobru na području Općine Murter-Kornati za razdoblje od 2024. -2028,

- dokaz o registraciji djelatnosti za koju se traži davanje dozvole (izvod iz sudskog registra trgovačkog suda, obrtnicu, izvod iz registra udruga ili odobrenje nadležnog tijela za obavljanje djelatnosti),

- dokaz o vlasništvu sredstava s kojima obavlja djelatnost na pomorskom dobru. – (račun, vlasnički list, ponuda, izjava o vlasništvu) ili dokaz o pravnoj osnovi korištenja sredstava koja nisu u vlasništvu podnositelja zahtjeva,

- dokaz o sposobnosti plovila na vodomlazni pogon – skuter (samo u slučajevima kada se dozvola traži za plovila na vodomlazni pogon – skuter)

- presliku skice područja (mikrolokacije) na koju se odnosi zahtjev.

- fotografija i veličina/gabarit (skica) sredstva

**-** potvrdu Jedinstvenog upravnog odjela Općine i komunalnog poduzeća Murtela d.o.o. o nepostojanju dugovanja tražitelja dozvole na pomorskom dobru,

- izjava kojom se daje suglasnost pomorskom redaru Općine za uklanjanje i odvoz na deponij svih predmeta i stvari bez provedenog upravnog postupka, ukoliko se nalaze izvan odobrene lokacije, koje se nalaze na lokaciji nakon isteka ili ukidanja dozvole te ukoliko se na mikrolokaciji postavljaju predmeti i stvari koje nisu odobrene dozvolom na pomorskom dobru, te bjanko zadužnicu ovjerenu kod javnog bilježnika iz čl. 13. ovog Plana,

**-** dokaz o jamstvu za ozbiljnost ponude u iznosu od 10% od ponuđenog iznosa. Jamstvo se može dostaviti u obliku: bankarske garancije u izvorniku, bezuvjetne, neopozive, na „prvi poziv“ i „bez prigovora“ ili novčani polog u traženom iznosu na transakcijski račun naručitelja,

- ostalu dokumentaciju koju je ponuditelj obvezan podnijeti sukladno uvjetima iz natječaja.

**Članak 15.**

Na temelju zaprimljenih ponuda na javnom natječaju Načelnik predlaže Općinskom vijeću Općine donošenje odluke o davanju dozvole na pomorskom dobru.

Na temelju odluke Općinskog vijeća rješenje o dozvoli na pomorskom dobru donosi Načelnik, a nakon plaćanja naknade kao i drugih eventualnih troškova povezanih s izdavanje dozvole. Načelnik donosi i ostala rješenja koja se tiču dozvole (ukidanje, poništavanje i dr.).

Ovlaštenik dozvole na pomorskom dobru može obavljati djelatnost na pomorskom dobru samo u opsegu i pod uvjetima utvrđenim u dozvoli na pomorskom dobru.

Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga davatelj dozvole može na to ovlastiti. Zabrana se ne odnosi se na najam, posudbu i sl. samih sredstava kojima se obavlja djelatnost iz dozvole na pomorskom dobru.

Davatelj dozvole na pomorskom dobru dužan je brinuti se o tome da se pomorsko dobro koristi u opsegu i granicama utvrđenim u dozvoli na pomorskom dobru.

Davatelj dozvole na pomorskom dobru dužan je osigurati da ovlaštenik dozvole na pomorskom dobru ne ograničava opću upotrebu pomorskog dobra.

Ako se utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenik dozvole na pomorskom dobru ograničava opću upotrebu, Načelnik je dužan donijeti rješenje o ukidanju dozvole na pomorskom dobru.

Općina Murter-Kornati nije dužna osigurati potrebnu infrastrukturu za obavljanje pojedine djelatnosti iz dozvole (električna energija, voda, sanitarna kanalizacija). Ovlaštenik dozvole dužan je osigurati potrebnu infrastrukturu za obavljanje gospodarske djelatnosti iz dozvole uz suglasnost nadležnih javnopravnih tijela ili drugih nositelja javnih ovlasti.

Ishođenje minimalnih tehničkih uvjeta za obavljanje pojedine djelatnosti iz dozvole obveza je ovlaštenika dozvole.

  Kod obavljanja djelatnosti iznajmljivanja plažne opreme,ovlaštenik dozvole na pomorskom dobru dužan je: držati plažnu opremu (ležaljke i sl.) uredno složene i smještene na dijelu pomorskog dobra koje je dozvolom na pomorskom dobru određeno za njihov smještaj i izdavanje kada nisu iznajmljene korisniku, spremati plažnu opremu na dio pomorskog dobra koje je dozvolom na pomorskom dobru određen za njihov smještaj i izdavanje kada korisnik prestane koristiti plažnu opremu, redovito održavati i čistiti pomorsko dobro na kojem se izdaje dozvola.

Kod obavljanja ugostiteljske djelatnosti ovlaštenik dozvole na pomorskom dobru dužan je priključiti se na vodovod i odvodnju, a ako te mogućnosti nema, dužan je postaviti spremnik za vodu i odvodnju.

**VIII. ZAVRŠNE ODREDBE**

**Članak 16.**

Na ovaj Plan prethodnu suglasnost mora dati javnopravno tijelo nadležno za prostorno planiranje i gradnju sukladno čl. 39 st. 2. Zakona o pomorskom dobru i morskim lukama te upravni odjel u jedinici područne (regionalne) samouprave u čijem su djelokrugu poslovi zaštite okoliša i prirode sukladno čl. 39 st. 5 Zakona o pomorskom dobru i morskim lukama.

**Članak 17.**

 Po provedbi javnog savjetovanja Plan donosi Općinsko vijeće te se isti dostavlja na suglasnost Šibensko-kninskoj županiji i nadležnoj lučkoj kapetaniji radi davanja suglasnosti, sukladno čl. 39 st. 4 Zakona o pomorskom dobru i morskim lukama.

Po ishođenju suglasnosti Plan će se objaviti u „Službenom glasniku Općine Murter-Kornati“.

 Plan stupa na snagu prvog dana od dana objave u „Službenom glasniku Općine Murter-Kornati“.

**Članak 18.**

 Stupanjem na snagu ovog Plana, prestaje važiti Plan upravljanja pomorskim dobrom na području Općine Murter - Kornati za razdoblje od 2024. godine do 2028. godine i Izmjene i dopune Plana upravljanja pomorskim dobrom na području Općine Murter - Kornati za razdoblje od 2024. godine do 2028. godine („Službeni glasnik Općine Murter-Kornati“, broj 13/23, 2/24).

KLASA: 342-02/23-01/40

URBROJ: 2182-18/01-

Murter,

NAČELNIK

OPĆINE MURTER-KORNATI

Toni Turčinov